બ્રિટનના અગ્રણી અખબાર ‘ધ ગાર્ડિયન’માં તાજેતરમાં જ પ્રકાશિત થયેલો એક અહેવાલ વૅટિકન સિટી દ્વારા સંત જાહેર કરવાની પ્રક્રિયા વિશે અમુક રસપ્રદ માહિતી આપે છે. એ પ્રમાણે સેન્ટ ટેરેસા ઑફ ઍવિલા અને સેન્ટ ટેરેસા દ લોસ એન્ડિસ નામે બે સેન્ટ ટેરેસા જાહેર થઈ ચૂક્યાં છે. એ ઉપરાંત વૅટિકન સિટીએ અત્યાર સુધીમાં કુલ ૧૦ હજાર જેટલી વ્યક્તિઓને સંતત્વનું બિરુદ આપ્યું છે. હાર્વર્ડ યુનિવર્સિટીના રૉબર્ટ જે. બેરોએ ઈ. સ. ૧૫૯૦થી ૨૦૦૯ સુધીમાં થઈ ગયેલા સંતોના ડેટાનો અભ્યાસ કરીને તારણ કાઢ્યું છે કે છેલ્લા બે સૈકામાં સંતની ઉપાધિ આપવાનું પ્રમાણ વધી ગયું છે. ઈ. સ. ૧૨૩૪માં નક્કી થયું કે સંતની ઉપાધિ આપવા માટે પોપની મંજૂરી જરૂરી છે. એ પહેલાં પ્રોફેસર રૉબર્ટે વાપરેલા શબ્દો પ્રમાણે સંતોનું માર્કેટ અત્યંત અનરેગ્યુલેટેડ હતું. આ સ્ટડી કહે છે કે વ્યક્તિને સંત તરીકે જાહેર કરવાનું પ્રમાણ વધવામાં નિયમોમાં અપાયેલી છૂટછાટ પણ કારણભૂત છે. કોઈ પણ વ્યક્તિને સંત જાહેર કરવા માટે સૌપ્રથમ કૅથલિક ચર્ચ જે-તે વ્યક્તિને લગતા દસ્તાવેજો એકઠા કરે છે, તેની સાથે સંકળાયેલા લોકોના ઇન્ટરવ્યુ કરે છે અને એ તમામ દસ્તાવેજોને પોપને મોકલી આપે છે. ઈ. સ. ૧૯૮૩ સુધી બિએટિફિકેશનની પ્રક્રિયા માટે વ્યક્તિએ બે કે એથી વધારે ચમત્કારો કરેલા હોવા જરૂરી ગણાતા હતા, જે હવે ઘટાડીને એક જ કરી દેવાયો છે. હવે બિએટિફિકેશનની પ્રક્રિયા વિશ્વમાં કોઈ પણ ઠેકાણે થઈ શકે છે અને એમાં પૉપની રૂબરૂ ઉપસ્થિતિની પણ જરૂર રહેતી નથી.